## Pravilnik o dodatnim jamstvima u trgovini svinjama u odnosu na bolest Aujeszkog i kriterijima za prikupljanje informacija o toj bolesti

### NN 69/2009 (17.6.2009.), Pravilnik o dodatnim jamstvima u trgovini svinjama u odnosu na bolest Aujeszkog i kriterijima za prikupljanje informacija o toj bolesti

69 17.06.2009 Pravilnik o dodatnim jamstvima u trgovini svinjama u odnosu na bolest Aujeszkog i kriterijima za prikupljanje informacija o toj bolesti

MINISTARSTVO POLJOPRIVREDE, RIBARSTVA I RURALNOG RAZVOJA

1692

Na temelju članka 17. stavka 3. Zakona o veterinarstvu (»Narodne novine«, broj 41/2007 i 155/2008), ministar poljoprivrede, ribarstva i ruralnog razvoja, donosi

PRAVILNIK

O DODATNIM JAMSTVIMA U TRGOVINI SVINJAMA U ODNOSU NA BOLEST AUJESZKOG I KRITERIJIMA ZA PRIKUPLJANJE INFORMACIJA O BOLESTI[[1]](#footnote-29081-1)

Članak 1.

Otpremanje svinja za uzgoj ili proizvodnju u državama članicama ili područjima slobodnim od bolesti Aujeszkog iz Dodatka I. ovoga Pravilnika i koje stižu iz bilo koje druge države članice ili područja koje nije navedeno u Dodatku I ovoga Pravilnika dopušteno je pod sljedećim uvjetima:

(a) u državi članici podrijetla svinja bolest Aujeszkog podliježe obveznom prijavljivanju;

(b) u državi članici ili područjima podrijetla svinja mora se, pod nadzorom nadležnog tijela, provoditi plan kontrole i iskorjenjivanja bolesti Aujeszkog koji ispunjava kriterije iz članka 9. stavka 1. Pravilnika o veterinarskim uvjetima za stavljanje u promet goveda i svinja (»Narodne novine« br. 154/2008)[[2]](#footnote-29081-2). U skladu s planom kontrole i iskorjenjivanja treba provoditi odgovarajuće mjere pri prijevozu i premještanju svinja kako bi se spriječilo širenje bolesti između gospodarstava različitog statusa;

(c) s obzirom na gospodarstvo podrijetla svinja:

– u posljednjih 12 mjeseci nije utvrđen niti jedan klinički, patološki ili serološki dokaz bolesti Aujeszkog,

– nije utvrđen niti jedan klinički, patološki ili serološki dokaz bolesti Aujeszkog u posljednjih 12 mjeseci na gospodarstvima koja se nalaze u krugu od 5 km od gospodarstva podrijetla svinja; ova se odredba ne primjenjuje ukoliko su se na spomenutim gospodarstvima, pod nadzorom nadležnog tijela, redovito provodile mjere praćenja i iskorjenjivanja bolesti Aujeszkog i u skladu s planom iskorjenjivanja iz točke (b) ovoga članka, što je rezultiralo učinkovitim sprječavanjem širenja bolesti na gospodarstvo podrijetla,

– cijepljenje protiv bolesti Aujeszkog nije provođeno najmanje 12 mjeseci,

– svinje su bile podvrgnute serološkom pretraživanju na nazočnost protutijela za ADV-gE ili ADV-gB ili ADV-gD ili na nazočnost protutijela za cjeli virus bolesti Aujeszkog barem dva puta u razmaku od četiri mjeseca. Ovim pretraživanjem mora se isključiti bolest Aujeszkog i izostanak ADV-gE protutijela u cijepljenih svinja,

– nisu u posljednjih 12 mjeseci uvedene nove svinje s gospodarstava nižeg zdravstvenog statusa u pogledu bolesti Aujeszkog, osim ukoliko su uvedene svinje pretražene na bolest Aujeszkog s negativnim rezultom;

(d) svinje koje se premještaju:

– nisu cijepljene,

– 30 dana prije premještanja držane su izolirane u objektu odobrenom od nadležnog tijela i na način da je spriječena opasnost od zaražavanja svinja virusom bolesti Aujeszkog,

– morale su biti držane na gospodarstvu podrijetla ili na gospodarstvu jednakog statusa od prašenja i ostati na gospodarstvu podrijetla najmanje:

(i) 30 dana, u slučaju kada se radi o tovnim svinjama;

(ii) 90 dana, u slučaju kada se radi o rasplodnim svinjama,

– podvrgnute su serološkom pretraživanju na nazočnost protutijela za ADV-gB ili ADV-gD ili na nazočnost protutijela za cjeli virus bolesti Aujeszkog u razmaku od najmanje 30 dana između dva testiranja. U svinja dobi do četiri mjeseca, može se također provoditi i serološko testiranje na ADV-gE, s tim da uzorkovanje i pretraživanje mora biti provedeno unutar 15 dana prije isporuke. Broj svinja u izolaciji koje moraju biti pretražene mora biti dovoljan za otkrivanje:

(i) 2%-tne seroprevalencije s 95 % sigurnošću, kad se radi o tovnim svinjama;

(ii) 0,1%-tne seroprevalencije s 95 % sigurnošću, kad se radi o rasplodnim svinjama.

Prvi od dva testiranja na ADV-gB ili ADV-gD nije potrebno provesti ukoliko:

(i) je u okviru plana iz točke (b) ovoga članka, serološkim pretraživanjem provedenim na gospodarstvu podrijetla 45 do170 dana prije otpreme svinja nisu utvrđena protutijela za bolest Aujetszkog, niti su u cijepljenih svinja utvrđena protutijela za ADV-gE;

(ii) su svinje namijenjene otpremi držane od dana prašenja na gospodarstvu podrijetla;

(iii) nisu uvedene nove svinje na gospodarstvo podrijetla za vrijeme razdoblja izolacije svinja namijenjenih otpremi.

Članak 2.

Otpremanje svinja za klanje u države članice ili područja slobodna od bolesti Aujeszkog iz Dodatka I ovoga Pravilnika i koje dolaze iz bilo koje države članice ili područja koje nije navedeno u Dodatku I ovoga Pravilnika, dozvoljeno je pod sljedećim uvjetima:

(a) u državi članici podrijetla svinja bolest Aujeszkog podliježe obveznom prijavljivanju;

(b) plan iskorjenjivanja bolesti Aujeszkog ispunjava kriterije iz članka 1. točke (b) ovoga Pravilnika;

(c) sve svinje moraju biti prevezene izravno u odredišnu klaonicu, s tim da:

– dolaze s gospodarstva koje ispunjava uvjete iz članka 1. točke (c) ovoga Pravilnika, ili

– su bile cijepljene protiv bolesti Aujeszkog barem 15 dana prije otpreme i dolaze s gospodarstva podrijetla svinja na kojem:

(i) su se u okviru plana iz točke (b) ovoga članka redovito primjenjivale mjere praćenja i iskorjenjivanja bolesti Aujeszkog pod nadzorom nadležnog tijela tijekom prethodnih 12 mjeseci;

(ii) su svinje držane barem 30 dana prije otpreme i gdje nisu utvrđeni klinički ili patološki dokazi ove bolesti u trenutku ispunjavanja svjedodžbe o zdravstvenom stanju iz članka 7. ovoga Pravilnika, ili

– svinje nisu cijepljene i potječu s gospodarstva na kojem:

(i) su se u okviru plana iz točke (b) ovoga članka redovito primjenjivale mjere praćenja i iskorjenjivanja bolesti Aujeszkog pod nadzorom nadležnog tijela tijekom prethodnih 12 mjeseci i nisu utvrđeni klinički, patološki ili serološki dokazi bolesti Aujeszkog u proteklih šest mjeseci;

(ii) je nadležno tijelo zabranilo cijepljenje protiv bolesti Aujeszkog i uvođenje cijepljenih svinja, budući je gospodarstvo u postupku postizanja najvišeg statusa u odnosu na bolest Aujeszkog u skladu s planom iz točke (b) ovoga članka;

(iii) su držane najmanje 90 dana prije otpremanja.

Članak 3.

Svinje za rasplod u državama članicama ili područjima navedenim u Dodatku II ovoga Pravilnika, gdje se provode odobreni programi iskorjenjivanja bolesti Aujeszkog, moraju:

(a) dolaziti iz država članica ili područja navedenih u Dodatku I ovoga Pravilnika, ili

(b) dolaziti iz država članica ili područja navedenih u Dodatku II ovoga Pravilnika i potjecati s gospodarstva koje ispunjava uvjete iz članka 1. točke (c) ovoga članka; ili

(c) ispunjavati sljedeće uvjete:

– u državi članici podrijetla svinja bolest Aujeszkog podliježe obveznom prijavljivanju;

– u državi članici ili područjima podrijetla svinja provodi se plan kontrole i iskorjenjivanja bolesti Aujeszkog koji ispunjava kriterije iz članka 1. točke (b) ovoga Pravilnika,

– nisu utvrđeni klinički, patološki ili serološki dokazi bolesti Aujeszkog u prethodnih 12 mjeseci na gospodarstvu podrijetla svinja,

– 30 dana prije premještanja, svinje su držane izolirane u objektu odobrenom od nadležnog tijela i na način da je spriječena opasnost od njihovog zaražavanja virusom bolesti Aujeszkog,

– u serološki pretraženih svinja nisu utvrđena protutijela za ADV-gE, s tim da uzimanje uzoraka za zadnji test i pretraživanje mora biti provedeno unutar 15 dana prije isporuke. Broj pretraženih svinja mora biti dovoljno velik kako bi se otkrila 2 %-tna seroprevalencija s 95 %-tnom sigurnošću,

– svinje su morale biti držane na gospodarstvu podrijetla ili na gospodarstvu jednakog statusa od prašenja i morale su ostati na gospodarstvu podrijetla najmanje 90 dana.

Članak 4.

Svinje za tov u državama članicama ili područjima navedenim u Dodatku II. ovoga Pravilnika, gdje se provode odobreni programi iskorjenjivanja bolesti Aujeszkog, moraju:

(a) dolaziti iz država članica ili područja navedenih u Dodatku I ovoga Pravilnika, ili

(b) dolaziti iz država članica ili područja navedenih u Dodatku II ovoga Pravilnika i potjecati s gospodarstva koje ispunjava uvjete iz članka 1. točke (c) ovoga Pravilnika; ili

(c) ispunjavati sljedeće uvjete:

– u državi članici podrijetla svinja bolest Aujeszkog podliježe obveznom prijavljivanju;

– u državi članici ili područjima podrijetla svinja provodi se plan kontrole i iskorjenjivanja bolesti Aujeszkog koji ispunjava kriterije iz članka 1. točke (b) ovoga Pravilnika,

– nisu utvrđeni klinički, patološki ili serološki dokazi bolesti Aujeszkog u prethodnih 12 mjeseci na gospodarstvu podrijetla svinja,

– serološkim pretraživanjem provedenim na gospodarstvu podrijetla svinja 45 do 170 dana prije otpreme nisu utvrđena protutijela za bolest Aujetszkog, niti su utvrđena protutijela za ADV-gE u cijepljenih svinja,

– svinje su morale ili biti držane na gospodarstvu podrijetla od prašenja ili ostati na takvom gospodarstvu najmanje 30 dana nakon uvođenja s gospodarstva jednakog statusa na kojem je provedeno serološko pretraživanje jednako onom iz prethodne alineje.

Članak 5.

Serološki testovi za praćenje ili otkrivanje bolesti Aujeszkog u svinja u skladu s ovim Pravilnikom moraju udovoljavati standardima iz Dodatka III. ovoga Pravilnika.

Članak 6.

Ne dovodeći u pitanje provedbu odredbi članka 10. stavka 2. Pravilnika o veterinarskim uvjetima za stavljanje u promet goveda i svinja (»Narodne novine« br. 154/2008)2, države članice moraju dostaviti barem na godišnjoj osnovi u skladu s jedinstvenim kriterijima iz Dodatka IV. ovoga Pravilnika informacije o pojavi bolesti Aujeszkoga, uključujući podatke o programima praćenja i iskorjenjivanja koji se provode u državama članicama navedenim u Dodatku II. ovoga Pravilnika i drugim državama članicama ili područjima koja nisu navedena u tom Dodatku, a gdje se primjenjuju programi praćenja i iskorjenjivanja.

Članak 7.

1. Iznimno od odredbi zakonodavstva Zajednice[[3]](#footnote-29081-3) u pogledu svjedodžbi o zdravlju životinja, prije ispunjavanja odjeljka C certifikata iz Dodatka F, Obrazac 2, Pravilnika o veterinarskim uvjetima za stavljanje u promet goveda i svinja (»Narodne novine« br. 154/2008)2 za svinje namjenjene državama članicama ili područjima navedenim u Dodatku I ili II ovoga Pravilnika, službeni veterinar dužan je provjeriti:

(a) status gospodarstva i države članice ili područja podrijetla svinja u odnosu na bolest Aujeszkog;

(b) status gospodarstva i države članice ili odredišnog područja u odnosu na bolest Aujeszkog, u slučaju svinja koje ne potječu iz države članice ili područja slobodnog od bolesti;

(c) udovoljavanje svinja odredbama iz ovoga Pravilnika.

2. Za svinje namijenjene državama članicama ili područjima iz Dodatka I. ili II. ovoga Pravilnika, odjeljak C, stavak 4. svjedodžbe o zdravstvenom stanju životinja koji je naveden u stavku 1. ovoga članka ispunjava se kako slijedi:

(a) u prvoj alineji, nakon riječi »bolest« treba dodati riječ »Aujeszky«;

(b) u drugoj alineji, treba se pozvati na odredbe ovoga Pravilnika, a u nastavku treba navesti u zagradi broj članka ovoga Pravilnika koji se odnosi na predmetne svinje.

Članak 8.

Za vrijeme prijevoza ili provoza svinje namijenjene državama članicama ili područjima iz Dodatka I ili II ovoga Pravilnika ne smiju doći u kontakt sa svinjama različitog ili nepoznatog statusa u odnosu na bolest Aujeszkog.

Članak 9.

Ovaj Pravilnik stupa na danom ulaska Republike Hrvatske u punopravno članstvo Europske unije.

Klasa: 011-02/09-01/93
Urbroj: 525-06-09-01

Zagreb, 8. svibnja 2009.

Ministar
mr. sc. Božidar Pankretić, v. r.

DODATAK I.

Države članice ili njihova područja slobodna od bolesti Aujeszkog u kojima je cijepljenje zabranjeno

|  |  |  |
| --- | --- | --- |
| ISO  kod | Država članica | Regije |
| CZ | Češka Republika | sve pokrajine |
| DK | Kraljevina Danska | sve pokrajine |
| DE | Savezna Republika Njemačka | sve pokrajine |
| FR | Francuska Republika | pokrajine Ain, Aisne, Allier, Alpes-de-Haute-Provence, Alpes-Maritimes, Ardèche, Ardennes, Ariège, Aube, Aude, Aveyron, Bas-Rhin, Bouches-du-Rhône, Calvados, Cantal, Charente, Charente-Maritime, Cher, Corrèze, Côte-d’Or, Creuse, Deux-Sèvres, Dordogne, Doubs, Drôme, Essonne, Eure, Eure-et-Loir, Gard, Gers, Gironde, Hautes-Alpes, Hauts-de-Seine, Haute Garonne, Haute-Loire, Haute-Marne, Hautes-Pyrénées, Haut-Rhin, Haute-Saône, Haute-Savoie, Haute-Vienne, Hérault, Indre, Indre-et-Loire, Isère, Jura, Landes, Loire, Loire-Atlantique, Loir-et-Cher, Loiret, Lot, Lot-et-Garonne, Lozère, Maine-et-Loire, Manche, Marne, Mayenne, Meurthe-et-Moselle, Meuse, Moselle, Nièvre, Oise, Orne, Paris, Pas de Calais, Pyrénées-Atlantiques, Pyrénées-Orientales, Puy-de-Dôme, Réunion, Rhône, Sarthe, Saône-et-Loire, Savoie, Seine-et-Marne, Seine-Maritime, Seine-Saint-Denis, Somme, Tarn, Tarn-et-Garonne, Territoire de Belfort, Val-de-Marne, Val-d’Oise, Var, Vaucluse, Vendée, Vienne, Vosges, Yonne, Yvelines |
| CY | Republika Cipar | cijeli teritorij |
| LU | Veliko Vojvodstvo Luksemburg | sve pokrajine |
| AT | Republika Austrija | cijeli teritorij |
| SK | Slovačka Republika | sve pokrajine |
| FI | Republika Finska | sve pokrajine |
| SE | Kraljevina Švedska | sve pokrajine |
| UK | Ujedinjeno Kraljevstvo Velike Britanije i Sjeverne Irske | sve pokrajine u Engleskoj, Škotskoj i Walesu |

DODATAK II.

Države članice ili njihova područja gdje se primjenjuju odobreni programi za kontrole bolesti Aujeszkog

|  |  |  |
| --- | --- | --- |
| ISO  kod | Država članica | Regija |
| BE | Kraljevina Belgija | cijeli teritorij |
| ES | Kraljevina Španjolska | teritorij Autonomne zajednice Galicia, País Vasco, Asturias, Cantabria, Navarra, La Rioja  teritorij pokrajina León, Zamora, Palencia, Burgos, Valladolid i Ávila u Autonomnoj zajednici Castilla y León.  teritorij pokrajine Las Palmas na Kanarskim otocima |
| FR | Francuska Republika | pokrajine Côtes-d’Armor, Finistère, Ille-et-Vilaine, Morbihan i Nord |
| IT | Talijanska Republika | pokrajina Bolzano |
| NL | Kraljevina Nizozemska | cijeli teritorij |

DODATAK III.

Standardi za serološke testove za bolest Aujeszkog – Protokol za imunoenzimski test (ELISA) za otkrivanje protutijela na virus bolesti Aujeszkog (za cijeli virus), za glikoprotein B (ADV-gB), za glikoprotein D (ADV-gD) ili za glikoprotein E (ADV-gE)

1. Institucije navedene u stavku 2. točki (d) ovoga Dodatka ocjenjuju ispravnost ELISA ADV-gE testova i testnih kitova po kriterijima iz stavka 2. točke (a), (b) i (c) ovoga Dodatka. Samo testni kitovi ELISA ADV-gE koji zadovoljavaju ove standarde mogu biti registrirani. Ispitivanja navedena u stavku 2. točkama (a) i (b) ovoga Dodatka moraju se provesti prije odobravanja testa, a nakon toga ispitivanje iz stavka 2. točke (c) ovoga Dodatka mora se provesti i na svakoj seriji.

2. Standardizacija, osjetljivost i specifičnost testa.

(a) Osjetljivost testa mora biti na takvoj razini da sljedeći referentni serumi Zajednice daju pozitivne rezultate:

– referentni serum Zajednice ADV 1 pri razrijeđenosti 1:8,

– referentni serum Zajednice ADV-gE A,

– referentni serum Zajednice ADV-gE B,

– referentni serum Zajednice ADV-gE C,

– referentni serum Zajednice ADV-gE D,

– referentni serum Zajednice ADV-gE E,

– referentni serum Zajednice ADV-gE F.

(b) Specifičnost testa mora biti na takvoj razini da sljedeći referentni serumi Zajednice daju negativne rezultate:

– referentni serum Zajednice ADV-gE G,

– referentni serum Zajednice ADV-gE H,

– referentni serum Zajednice ADV-gE J,

– referentni serum Zajednice ADV-gE K,

– referentni serum Zajednice ADV-gE L,

– referentni serum Zajednice ADV-gE M,

– referentni serum Zajednice ADV-gE N,

– referentni serum Zajednice ADV-gE O,

– referentni serum Zajednice ADV-gE P,

– referentni serum Zajednice ADV-gE Q.

(c) Za kontrolu serije, referentni serum Zajednice ADV 1 mora dati pozitivne rezultate pri razrijeđenosti 1:8, a jedan od referentnih seruma zajednice od ADV-gE G do ADV-gE Q, kako je navedeno u točki (b) mora dati negativni rezultat.

Za kontrolu serije testnih kitova ADV-gB i ADV-gD, referentni serum Zajednice ADV 1 mora dati pozitivan rezultat pri razrijeđenosti 1:2 i referentni serum Zajednice Q iz točke (b) mora dati negativan rezultat.

(d) Za provjeravanje kvalitete metode ELISA u Republici Hrvatskoj, a posebno za proizvodnju i standardizaciju državnih referentnih seruma sukladno referentnim serumima Zajednice, odgovoran je:

Hrvatski veterinarski institut

Savska cesta 143

Zagreb 10000

Tel. 00385 1 6123 666

00385 1 6190 845

Fax. 00385 1 6190 841

Web-stranica: [www.veinst.hr](http://www.veinst.hr/)

DODATAK IV.

Informacije koje treba prikupiti pri pojavi bolesti Aujeszkog (BA) i planovima za praćenje i iskorjenjivanje ove bolesti koje treba dostaviti u skladu s člankom 9. Pravilnika o veterinarskim uvjetima za stavljanje u promet goveda i svinja (»Narodne novine« br. 154/2008)2.

1. Država članica:

2. Datum:

3. Razdoblje na koje se izvješće odnosi:

4. Broj gospodarstava na kojima je BA otkriven kliničkim, serološkim ili virusološkim pretraživanjem:

5. Informacije o cijepljenju protiv BA, serološkim pretraživanjima i kategorizaciji gospodarstva (kako se traži u tablici):

|  |  |  |  |  |
| --- | --- | --- | --- | --- |
| Područje | Broj svinjogojskih gospodarstava | Broj svinjogojskih gospodarstava gdje se BA-program1 provodi | Broj svinjogojskih gospodarstava na kojima nema svinja zaraženih BA i gdje se provodi cijepljenje svinja protiv BA2 | Broj svinjogojskih gospodarstava slobodnih od BA-a, bez cijepljenja3 |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
| Ukupno |  |  |  |  |
| 1 Program pod nadzorom nadležnog tijela.  2 Svinjogojsko gospodarstvo gdje je provedeno serološko testiranje na BA s negativnim rezultatima u skladu sa službenim programom BA i gdje se cijepljenje provodilo tijekom prethodnih 12 mjeseci.  3 Svinjogojska gospodarstva koja ispunjavaju uvjete iz članka 1. točke (c) ovoga Pravilnika. | | | | |

6. Dodatne informacije o serološkom pretraživanju u centrima za umjetno osjemenjivanje, u svrhu izvoza, npr. u okviru drugih planova nadziranja i sl.:

[[1](#footnote-29081-1-backlink)]1 Pravilnikom se preuzimaju odredbe Odluke Komisije ODLUKA KOMISIJE br. 2001/618,o dodatnim jamstvima u trgovini svinjama unutar Zajednice u pogledu bolesti Aujeszkoga, o kriterijima za prikupljanje informacija o ovoj bolesti i ukidanju Odluka 93/24/EEZ i 93/244/EEZ

[[2](#footnote-29081-2-backlink)]2 Pravilnikom su preuzete odredbe Direktive Vijeća br. 64/432/EEC, o zdravstvenim problemima životinja koji utječu na trgovine govedima i svinjama na unutarnjem tržištu Zajednice

[[3](#footnote-29081-3-backlink)]Nacionalno zakonodavstvo kojim se prenosi zakonodavstvo Europske unije i zakonodavstvo Europske unije koje će se primjenjivati izravno po pristupanju u EU

Pravilnik, NN 69/2009-1692